Dukkenikkerne

Dukkenikkerne, også kalt Dukkenikkerne Teatergruppe og Dukkenikkerne Teaterverksted, er et figurteaterkompani etablert i Bodø i 1985.

Geografi og ensemble

Dukkenikkerne etablerte seg i Bodø i 1985. Figurteaterensemblet turnerte i Nord-Norge, og ble en stor inspirasjonskilde for videreutvikling av figurteater i landsdelen. 
Etter å ha holdt til i Bodø siden starten flyttet Dukkenikkerne til Bergen i 1993. Gruppens primus motor siden oppstarten har vært Jack Markussen. Den 30. januar 2007 ble Stiftelsen Dukkenikkerne registrert i Lotteri- og stiftelsestilsynet, som da registrerte at stiftelsen var opprettet av Jack Markussen, Anne Helgesen og Heidi Mæland. Kompaniet ble registrert som hjemmehørende i Bergen.
I 2014 hadde Markussen flyttet til Stamsund i Lofoten, og produksjonslokalene til Dukkenikkernes teaterverksted i Bergen ble drevet videre av blant andre figurteaterensemblet Kompani13. Samtidig ble Stiftelsen Dukkenikkerne videreført, og per 2016 var Markussen registrert som styreleder for stiftelsen, med Vigdis Ludvigsen som styremedlem.
Jan Holden i Kompani13 hadde arbeidet i Dukkenikkerne siden 1994, da han startet Kompani13 sammen med Steinar Thorsen og Jorunn Lullau høsten 2013. Holden har imidlertid fortsatt å medvirke i Dukkenikkernes oppsetninger også etter 2013. 
Monica Solheim har medvirket til en rekke forestillinger som dukkemaker og scenograf. Fra 2003 har Gabrielle Barth medvirket som skuespiller. Noen år senere startet Marthe Synnevåg som skredder og kostymemaker på Dukkenikkernes verksted.

1980-tallet: oppstarten

En av Dukkenikkernes første forestillinger var På sokkelesten. I oktober 1986 deltok gruppen på Norsk Dukketeaterforenings festival på Gol i 1986. De omtalte seg på det tidspunket som amatører i dukketeaterfaget. Ikke desto mindre fremhevet en av de andre festivaldeltagerne, Ada Schwabe Einarsen, Dukkenikkernes forestilling under festivalen:
«Den eneste off-festival-forestillingen gjorde stor lykke. De to glade jentene og den ikke mindre glade gutt i «Dukkenikkerne» fra Bodø fikk stormende applaus fra det sakkyndige publikum.»
Etter Gol-festivalen bestemte de seg for å sette opp Plommetreet med utgangspunkt i barnebok forfatteren Hans Sandes kritikerroste barnebok med samme tittel.  Kompaniet fikk støtte fra Norsk Dukketeaterforening til å utvikle denne forestillingen. Den ble fremført under Festspillene i Nord-Norge i 1987. 
Deltagelsen på Gol-festivalen førte også til at Dukkenikkerne besluttet å starte et lokallag for Norsk Dukketeaterforening i Nordland fylke.
Pr. 1987 bestod ensemblet av Jack Markussen, Gro Tronrud, Heidi Mæland og Anne Helgesen.

2000-tallet og fremover

I 2005 sendte NRK-magasinet Norge Rundt et innslag med Dukkenikkerne.
Produksjonen Rino og den magiske fløyten hadde premiere i Bergen i 2005. Stykket var et musikkeventyr skrevet av Anna Regine Kayser for barn i aldersgruppen 3-5 år. Dukkemaker for oppsetningen var Helene Kayser, og dukkespillere var Jack Markussen og Jan Holden. 
I 2007 var Dukkenikkerne blant underholdningskreftene da Bergen kommune feiret 15-årsjubileum for institusjonen Barnas Kulturhus.
Dukkenikkerne er blant kulturarbeiderne som har fått støtte til driften via Bergen kommunes kulturbudsjett.
I mars 2008 hadde Dukkenikkerne urpremiere på stykket lille edvard g. i Edvard Griegs kunstnerhjem «Troldhaugen», i anledning markeringen av at det var 100 år siden komponistens død. Forestillingen ble tilbudt skoleklasser og fortalte historien om komponistens liv.
Forestillingen Månefabler hadde premiere i 2009, og ble fremført av Dukkenikkerne blant annet på Barnas Hus Barnekultursenter. Forestillingen var inspirert av maleriene til den samiske kunstneren Hanne Grete Einarsen. Manuset var skrevet av Jack Markussen og Jan Holden.
2009 takket Dukkenikkerne også ja til å delta i et bistandsprosjekt i Afghanistan. Det var opprinnelig Den Nationale Scene i Bergen som siden 2002 hadde samarbeidet med det afghanske nasjonalteatret Kabul Teater om å gjenoppbygge et teatertilbud til den krigsherjede befolkningen. Til gjenåpningen av teaterbygningen i Kabul ønsket teatersjef Quader Farouq å etablere et dukketeater. Den Nationale Scene opprettet kontakt mellom Kabul Teater og Dukkenikkerne. Samarbeidet omfattet et fire ukers dukkemakerverksted i Kabul, samt utvikling av en forestilling som ble urfremført da Kabul Teater gjenåpnet i juli 2009. 
I Bergen har Dukkenikkerne gjennom flere år tilbudt forestillingen Juleevangeliet til barn i førskolealderen i tiden før jul. Forestillingen har vært fremført i Nykirken, og denne tradisjonen har blitt videreført etter at Jack Markussen forlot Bergen.
Høsten 2017 tilbød Dukkenikkerne ved Monika Solheim og Jan Holden igjen oppsetningen Alt & Ingenting på Barnas Kulturhus. Alt & Ingenting er en ordløs forestilling rettet mot barn i førskolealderen. Stykket ble fremført første gang i 2012, og har siden vært på Dukkenikkernes repertoar.